CELEX: 32022R1183
Language: lt
Date: 2022-07-08 00:00:00
Title: Komisijos įgyvendinimo reglamentas (ES) 2022/1183 2022 m. liepos 8 d. kuriuo dėl pranešimų apie aptiktas į sąrašą įtrauktas ligas ir atitinkamų ataskaitų teikimo Sąjungoje iš dalies keičiami Įgyvendinimo reglamento (ES) 2020/2002 II ir IV priedai (Tekstas svarbus EEE)

2022 7 11   
               
               
                  LT
               
               
                  Europos Sąjungos oficialusis leidinys
               
               
                  L 184/6
               
            
         KOMISIJOS ĮGYVENDINIMO REGLAMENTAS (ES) 2022/1183
         2022 m. liepos 8 d.
         kuriuo dėl pranešimų apie aptiktas į sąrašą įtrauktas ligas ir atitinkamų ataskaitų teikimo Sąjungoje iš dalies keičiami Įgyvendinimo reglamento (ES) 2020/2002 II ir IV priedai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. kovo 9 d. Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (1), ypač į jo 23 straipsnį,
         kadangi:
         
                     (1)
                  
                  
                     Komisijos įgyvendinimo reglamente (ES) 2020/2002 (2) nustatytos taisyklės dėl pranešimų apie aptiktas į sąrašą įtrauktas ligas ir atitinkamų ataskaitų teikimo Sąjungoje. Visų pirma Įgyvendinimo reglamento (ES) 2020/2002 3 straipsnyje nustatyta, kad pranešimuose Sąjungoje turi būti pateikta to reglamento II priede nurodyta informacija, o jo 5 straipsnyje nustatyta, kad pagal Reglamento (ES) 2016/429 21 straipsnį valstybių narių nustatyti regionai, iš kurių teikiami pranešimai ir ataskaitos, yra išvardyti to įgyvendinimo reglamento IV priede;
                  
               
                     (2)
                  
                  
                     Komisijos įgyvendinimo reglamente (ES) 2018/1882 (3) į sąrašą įtrauktos ligos suskirstytos į A–E kategorijų ligas ir nustatyta, kad Reglamento (ES) 2016/429 9 straipsnio 1 dalyje nurodytos į sąrašą įtrauktų ligų prevencijos ir kontrolės taisyklės turi būti taikomos į sąrašą įtrauktų gyvūnų rūšių ir jų grupių, nurodytų to įgyvendinimo reglamento priedo lentelėje, į sąrašą įtrauktų ligų kategorijoms. Įgyvendinimo reglamento (ES) 2020/2002 pakeitimais, kurie turi būti padaryti šiuo reglamentu, turėtų būti pateikta išsamesnės informacijos apie taisykles, susijusias su A kategorijos ligomis, kiek tai susiję su pranešimais apie protrūkius – dėl protrūkio vietos ir valymo bei dezinfekavimo datos; tokie papildomi pranešimų reikalavimai yra pagrįsti dėl A kategorijos ligų keliamo pavojaus gyvūnų sveikatai Sąjungoje;
                  
               
                     (3)
                  
                  
                     Komisijos deleguotuoju reglamentu (ES) 2020/687 (4) dėl A, B ir C kategorijų ligų kontrolės taisyklių papildomas Reglamentas (ES) 2016/429. Atsižvelgiant į tai, kad svarbu pateikti išsamesnę informaciją apie ligų kontrolės priemones ir pagrindinę informaciją, susijusią su A kategorijos ligų protrūkių pasireiškimu, Įgyvendinimo reglamento (ES) 2020/2002 II priedas turėtų būti iš dalies pakeistas įtraukiant informaciją apie tai, ar protrūkis kilo teritorijoje, kurioje jau taikomi apribojimai nustačius apribojimų taikymo zonas, kaip numatyta Reglamento (ES) 2016/429 64, 70, 71, 257, 258 ar 259 straipsniuose, nes tai daro poveikį tokių protrūkių keliamai rizikai;
                  
               
                     (4)
                  
                  
                     Deleguotajame reglamente (ES) 2020/687 nustatytos priemonės, be kita ko, yra apribojimų taikymo zonų nustatymas kilus A kategorijos ligos protrūkiui ir preliminarus valymas bei dezinfekavimas. Informacija apie tokias priemones turėtų būti aiškiau pateikiama teikiant pranešimus Sąjungoje, kaip reikalaujama Įgyvendinimo reglamento (ES) 2020/2002 3 straipsniu;
                  
               
                     (5)
                  
                  
                     Įgyvendinimo reglamento (ES) 2020/2002 IV priede nėra Jungtinei Karalystei, kiek tai susiję su Šiaurės Airija, skirto įrašo. Dėl tos priežasties Jungtinė Karalystė (Šiaurės Airija) turėtų būti įtraukta į Įgyvendinimo reglamento (ES) 2020/2002 IV priedą, jei tai aktualu Šiaurės Airijai;
                  
               
                     (6)
                  
                  
                     todėl Įgyvendinimo reglamento (ES) 2020/2002 II ir IV priedai turėtų būti atitinkamai iš dalies pakeisti;
                  
               
                     (7)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2020/2002 II ir IV priedai iš dalies keičiami pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. liepos 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 84, 2016 3 31, p. 1.
         
            (2)  2020 m. gruodžio 7 d. Komisijos įgyvendinimo reglamentas (ES) 2020/2002, kuriuo nustatomos Europos Parlamento ir Tarybos reglamento (ES) 2016/429 taikymo taisyklės, susijusios su pranešimu apie į sąrašą įtrauktas ligas ir ataskaitų dėl jų teikimu Sąjungoje, Sąjungos priežiūros programų ir likvidavimo programų ir ataskaitų teikimo formatu ir procedūromis, liga neužkrėstos teritorijos statuso pripažinimo paraiškos formatu ir procedūromis ir kompiuterine informacine sistema (OL L 412, 2020 12 8, p. 1).
         
            (3)  2018 m. gruodžio 3 d. Komisijos įgyvendinimo reglamentas (ES) 2018/1882 dėl tam tikrų ligų prevencijos ir kontrolės taisyklių taikymo į sąrašą įtrauktų ligų kategorijoms, kuriuo nustatomas rūšių ir rūšių grupių, keliančių didelę tų į sąrašą įtrauktų ligų plitimo riziką, sąrašas (OL L 308, 2018 12 4, p. 21).
         
            (4)  2019 m. gruodžio 17 d. Komisijos deleguotasis reglamentas (ES) 2020/687, kuriuo dėl tam tikrų į sąrašą įtrauktų ligų prevencijos ir kontrolės taisyklių papildomas Europos Parlamento ir Tarybos reglamentas (ES) 2016/429 (OL L 174, 2020 6 3, p. 64).
      
      
         
            PRIEDAS
            Įgyvendinimo reglamento (ES) 2020/2002 II ir IV priedai iš dalies keičiami taip:
            
                        1)
                     
                     
                        II priedas iš dalies keičiamas taip:
                        
                                    a)
                                 
                                 
                                    8 punktas pakeičiamas taip:
                                    
                                                „8.
                                             
                                             
                                                Regionas ir geografinė vietovė, kurioje įvyko protrūkis. Dėl visų A kategorijos ligų, kaip apibrėžta Įgyvendinimo reglamento (ES) 2018/1882 1 straipsnio 1 dalyje, nurodyti, ar protrūkis įvyko vietovėje, kurioje jau taikomi apribojimai nustačius apribojimų taikymo zonas dėl tos pačios A kategorijos ligos pagal Reglamento (ES) 2016/429 64, 70, 71, 257, 258 ar 259 straipsnius.“;
                                             
                                          
                              
                                    b)
                                 
                                 
                                    15 punktas pakeičiamas taip:
                                    
                                                „15.
                                             
                                             
                                                Preliminaraus valymo ir dezinfekavimo atlikimo po bet kurios A kategorijos ligos, kaip apibrėžta Įgyvendinimo reglamento (ES) 2018/1882 1 straipsnio 1 dalyje, protrūkio tarp laikomų gyvūnų data.“;
                                             
                                          
                              
                  
                        2)
                     
                     
                        IV priedo lentelė iš dalies keičiama taip:
                        
                                    a)
                                 
                                 
                                    antraštė pakeičiama šia antrašte su atitinkama išnaša:
                                    
                                                „Valstybė narė (*1)
                                                
                                             
                                             
                                                Regionai, iš kurių teikiami pranešimai ir ataskaitos
                                             
                                          
                              
                                    b)
                                 
                                 
                                    įterpiamas šis įrašas:
                                    
                                                „Jungtinė Karalystė (Šiaurės Airija)
                                             
                                             
                                                Skyriaus veterinarijos įstaiga“